Papersnake/gushiwen huggingface dataset:
浪淘沙慢
吴文英（宋代）

梦仙到、吹笙路杳，度巘云滑。溪谷冰绡未裂。金铺昼锁乍掣。见竹静、梅深春海阔。有新燕、帘底低说。念汉履无声跨鲸远，年年谢桥月。曲折。折画阑尽日凭热。半蜃起玲珑楼阁畔，缥缈鸿去绝。飞絮扬东风，天外歌阕。睡红醉缬。还是催、寒食看花时节。花下苍苔盛罗袜。银烛短、漏壶易竭。料池柳、不攀春送别。倩玉兔、别捣秋香，更醉蹋、千山冷翠飞晴雪。
次韵郭梅边汤孤松见寄
赵文（宋代）

杜门却扫冯敬通，何人载酒暖此翁。
昼长书罢啼鸟寂，山水似此清而穷。
山僧携来两诗卷，笔势迅疾如追锋。
渔歌风断郭功父，碧云暮合汤休公。
寒梅自照太古雪，孤松压倒妖春红。
一时见此光怪物，丈室忽换化人宫。
近者重游宝林寺，山行小辟炎毒攻。
唱酬坐觉山鬼泣，谈笑不知酒海空。
当时分韵十五客，冠童亦有童非童。
惜哉梅松不在眼，自与修竹为吾宗。
传闻净觉更殊胜，极欲往求三日聋。
补天久已付昨梦，面壁更欲收奇功。
百年金碧亦尘土，须有好语留山中。
山中道人许此否，饱饭摩腹听松风。
秋日寄妹
庄湘泽（清代）

极目明湖景物非，天涯有客泪沾衣。闺中望断南来雁，到得秋来犹未归。
惜花
文同（宋代）

胡蜂采花花气薄，黄鸟啄花花蕊落。
林风吹花花片乱，池水浸花花色恶。
少年惜花会花意，晴张青帏雨油幕。
劝君直须为花饮，明日春归空晚萼。
灞桥
郭柏荫（清代）

桥亭立马暮天昏，秋色苍茫远近村。一抹斜阳万条柳，不因离别也销魂。
寄还程道益道大昆季诗卷
方回（元代）

山水吾州称绝奇，间生杰出当如之。
不行天上五岭路，焉识人间二程诗。
无逸幼槃金华似，才翁子美欧阳知。
怒流汹涌各分派，万折到海夫奚疑。
岁暮 其一
严锦（清代）

岁暮萧条感索居，寻诗懒跨雪桥驴。醉封乡外侯千户，穷送门前鬼一车。

何日归田平子赋，几行乞米鲁公书。春风渐绿池塘草，魂断西堂梦醒初。
浣溪沙 题张瓞生美人图
梁鼎芬（清代）

才信飘摇到此时。春魂休系两三枝。却看双燕也因谁。

碧藓屟痕凭细数，翠鬟扇景起相思。断肠吟出落花词。
雪夜感旧
陆游（宋代）

江月亭前桦烛香，龙门阁上驮声长。
乱山古驿经三折，小市孤城宿两当。
晚岁犹思事鞍马，当时那信老耕桑。
绿沉金锁俱尘委，雪洒寒灯泪数行。
熙宁望祭岳镇海渎十七首 其三 奠玉币用《明安》。
郊庙朝会歌辞（宋代）

祀以崇德，币则有仪。肃我将事，登降孔时。精明纯洁，罔有弗祗。

史辞无愧，神用来娭。
十二月二十九日雪三首
赵蕃（宋代）

犬吠非因盗，鸡鸣已后晨。
穿窗残月在，布地落花匀。
我亦惊霜鬓，谁能念曲身。
久晴常畏病，逢雪更忧贫。
晦日宴游
严维（唐代）

晦日湔裾俗，春楼致酒时。出山还已醉，谢客旧能诗。

溪柳薰晴浅，岩花待闰迟。为邦久无事，比屋自熙熙。
秋来益觉顽健时一出游意中甚适杂赋五字
陆游（宋代）

原野无闲土，乡闾有老人。
疾平行已健，秋晚醉差频。
啄黍黄鸡嫩，迎霜紫蟹新。
百年元任运，一笑却关身。
访江令德脩置酒泛舟
苏过（宋代）

微雨止复作，柴门蓬蒿积。城隅得幽径，违淖洷蹑屐。

吾邑有君子，官居似禅寂。惟闻弦歌声，不见愠喜色。

公庭绝笞箠，东阁乱书帙。萧然拂尘榻，容我不速客。

清风扫烦溽，浅沼弄寒碧。小饮起纵棹，荷翻珠的皪。

我本江湖人，久负云水役。钓竿未入手，越吟同庄舄。

君行赋杕杜，我分安蓬荜。他时剡溪船，永谢言游室。
后浦园庐
戴敏（宋代）

卜筑成佳致，幽栖乐圣时。
何如谢公墅，略似习家池。
地暖梅开早，天寒酒熟迟。
催租人去后，续得夜来诗。
送三八弟归九江
王遂（宋代）

弟从寻阳来，四阅槐庭夏。
谨重子所优，淑艾吾犹寡。
拜官京洛裹，归思康庐下。
学力要日新，圣言当具写。
贫女吟
薛逢（唐代）

残妆满面泪阑干，几许幽情欲话难。云髻懒梳愁拆凤，

翠蛾羞照恐惊鸾。南邻送女初鸣珮，北里迎妻已梦兰。

惟有深闺憔悴质，年年长凭绣床看。
龙潭祷雨纪事
杨幼舆（宋代）

戴星蹑履谒灵祠，俯瞰龙宫映绿漪。
镜样清潭三百尺，峰峦环绕耸苍碧。
道旁野老忽长嘘，昔也原为安民居。
嫂笑小姑借梳掠，插梳横耳走送却。
姑嗔大嫂方作喧，迅雷隐宅变深潭。
是时水底犹存屋，入夜人闻尚舂粟。
历年既久已无形，神龙守护称安灵。
呼吸风雷作云雨，爰与人间茂禾黍。
大观邦人因祷祈，沛然甘澍满郊圻。
人皆怀惠颂灵迹，侯爵初封助欢怿。
近时响应达朝廷，屡颁显号莫与京。
我来假守三逢夏，每遇乾枯叩祠下。
灵湫一滴涨塞天，冲倒天河频有年。
终始恩波如一日，躬趋端拜感何极。
肃容亲炷一瓣香，稽首皈依谢休祥。
潭心水面跳双鲤，已觉威灵示人喜。
南游行矣归故乡，更愿神兮长久与民作丰穰。
李才翁懒窝 其三
林宪（宋代）

终日云气厚，寖寖雨将倾。如何才入夜，月轮皎如冰。

云去露飞洒，星稀天熨平。正恐中秋节，未必如许清。
观梅 其三
方岳（宋代）

几日商量雪不成，竹边寒得瘦棱层。秋崖老子缩如猬，撚断吟髭寸寸冰。
赠星翁
舒岳祥（宋代）

星翁言我寿，更寿复何求。
老病花生眼，愁吟雪满头。
髀消经万险，面皱积千忧。
十载不看镜，今朝见自羞。
题湘中馆
杨万里（宋代）

清境故应好，新寒殊不胜。
征衣愁着尽，凭槛喜犹能。
乱眼船离岸，关心山见棱。
个中有句在，下语更谁曾。
久欲访约斋未果两绝句下逮 其二
曾丰（宋代）

倦游长闭读书斋，重与人交省往来。陡觉心中生羽翼，祇缘句里挟风雷。
同陈宰黄簿游灵山八首宰云吾辈可谓忙里偷闲
陈造（宋代）

吾侪自由身，声利为缠索。
不有山林幽，何以宽此缚。
熏炉仍茗碗，钩窗共盘礴。
何必睹史天，是中差可乐。
春晚杂兴十二首
方回（元代）

漫浪桐江一把麾，往来今积十年诗。
次山自序舂陵集，岂望夔州杜二知。
正月十九日四更起读朱文公年谱至天大明赋十
方回（元代）

独能有眼识延平，濂洛渊源集大成。
早负性资专问学，后生岂可少先生。
留守待制视学
石介（宋代）

泮水渌犹浅，春芹叶始敷。
旌旗久停住，衿佩俨相趍。
庾亮亲临学，哀公不诟儒。
兹为表则地，风教自王都。
敷文阁学士李仁甫挽词十绝
周必大（宋代）

蓬监曾叨继后尘，史闱何幸对题名。
非才自是无能役，太息难忘故旧情。
江夏留别华二（一作别辛三十）
欧阳詹（唐代）

弭棹已伤别，不堪离绪催。十年一心人，千里同舟来。

乡路我尚遥，客游君未回。将何慰两端，互勉临岐杯。
入都
李鸿章（清代）

其一
丈夫只手把吴钩，意气高于百尺楼。一万年来谁著史，三千里外欲封侯。
定将捷足随途骥，那有闲情逐水鸥。 笑指泸沟桥畔月，几人从此到瀛洲？

其二
频年伏枥困红尘，悔煞驹光二十春；马足出群休恋栈，燕辞故垒更图新。
遍交海内知名士，去访京师有道人；即此可求文字益，胡为抑郁老吾身!

其三
黄河泰岱势连天，俯看中流一点烟；此地尽能开眼界，远行不为好山川。
陆机入洛才名振，苏轼来游壮志坚；多谢咿唔穷达士，残年兀坐守遗编。

其四
回头往事竟成尘，我是东西南北身；白下沉酣三度梦，青衫沦落十年人。
穷通有命无须卜，富贵何时乃济贫；角逐名场今已久，依然一幅旧儒巾。

其五
局促真如虱处裈，思乘春浪到龙门；许多同辈矜科第，已过年华付水源。
两字功名添热血，半生知已有殊恩；壮怀枨触闻鸡夜，记取秋风拭泪痕。

其六
桑干河上白云横，惟冀双亲旅舍平；回首昔曾勤课读，负心今尚未成名。
六年宦海持清节，千里家书促远行；直到明春花放日，人间乌鸟慰私情。

其七
一枕邯郸梦醒迟，蓬瀛虽远系人思；出山志在登鳌顶，何日身才入凤池?
诗酒未除名士习，公卿须称少年时；碧鸡金马寻常事，总要生来福命宜。

其八
一肩行李又吟囊，检点诗书喜欲狂；帆影波痕淮浦月，马蹄草色蓟门霜。
故人共赠王祥剑，荆女同持陆贾装；自愧长安居不易，翻教食指累高堂。

其九
骊歌缓缓度离筵，正与亲朋话别天；此去但教磨铁砚，再来唯望插金莲。
即今馆阁需才日，是我文章报国年；览镜苍苍犹未改，不应身世久迍邅。

其十
一入都门便到家，征人北上日西斜；槐厅谬赴明经选，桂苑犹虚及第花。
世路恩仇收短剑，人情冷暖验笼纱；倘无驷马高车日，誓不重回故里车。
和三乡诗
王祝（唐代）

女几山前岚气低，佳人留恨此中题。

不知云雨归何处，空使王孙见即迷。
黄氏中表邀余兄弟展其先茔
皇甫汸（明代）

岁久川原改，春深雨露思。乱杉迷故道，荒草没残碑。

往化成千古，荣名自一时。宁知渭阳水，流恨大夫池。
送祖道朝奉
彭汝砺（宋代）

二月同舟出宋都，转头即是十年馀。可怜老大犹为客，莫怪寻年不作书。

蜡屐阮孚人不会，鲈鱼张翰子何如。寄声莫污清风地，留与先生作隐居。
静安亭诗沙溪刘伯川先生席上作时年十二
杨士奇（明代）

处士年将六十齐，作亭偏爱屋之西。连床图史孙勤读，四壁棋琴客倦嬉。

鹅鼻峰高松鹤唳，鸡潭波静水禽啼。向来翠竹江村路，弄月吟风醉不知。
凤凰台上忆吹箫 落红怨
程颂万（清代）

绮梦欺鹃，芳心忏蝶，夜来无数残红。恨纻衣频剪，小院人空。

燕子归来相唁，香魂断、嫁与东风。愁无据、狸奴未省，暗蹴鞋弓。

匆匆。昨宵私饯，乍撇了红楼，恩淡愁浓。祝明年再见，私语哝哝。

阑角夕阳痕腻，青苔褥、暖衬蒙茸。恹恹思、蓦禁风刬，卷上郎骢。
平乐候王器之来巡适阻风迟行亲友情钟竟夕不寐赋此以迓
林廷选（明代）

江水淊淊南注急，天风故故北来狂。谁怜孤馆扁舟客，只尺相望万里长。
追记题诗助楼
何梦桂（宋代）

独自吟诗独倚楼，江山与我两悠悠。诗成更不知诗力，烟雨栏干看暮鸥。
送何士果同年 其二
丘逢甲（清代）

榑桑持节旧词臣，事去空怀曲突薪。五夜楹书供涕泪，九边烽火迫星辰。

得时尽作金门客，保岭谁安火种民。欲向乡关数人物，英雄毕竟属何真。
婺源五岭诗
湛若水（明代）

春山绣芙蓉，闪烁入青空。我来乘云车，缥缈行空中。

芙蓉临对镜，镜光花愈胜。未见本来面，更须学山静。

静坐看羊队，羊化石空在。石吾甚爱之，勿使羊践坏。

德胜非人力，而乃见天则。是德何必胜，日用常饮食。

新岭德胜前，问新何以然。盛德乃日新，春花自年年。
和汤倅七夕
虞俦（宋代）

目断银河婉娈期，彩云香雾转馡馡。
天孙无赖能专巧，世俗由来亦妄祈。
穉子唤人占蟢网，老妻怜我泣牛衣。
客星若就群肛平卜，更问金穰与木饥。
暨阳居四首 其三
王令（宋代）

自吾暨阳居，已见月四周。流年不我谋，寒暑忽已遒。

老来何足叹，苟死固可羞。子今用力薄，暮齿将何收。
如梦令·题淮山楼
苏轼（宋代）

城上层楼叠巘，城下清淮古汴。举手揖吴云，人与暮天俱远。魂断，魂断，后夜松江月满。
丹元子步天歌 其三 北方七宿
王希明（唐代）

女，四星如箕主嫁娶。十二诸国在下陈，先从越国向东论。

东西在周次二秦，雍州南下双雁门。代国向西一晋伸，韩魏各一晋北轮。

楚之一国魏西屯，楚城南畔独燕军。燕西一郡是齐邻，齐北在邑平原君。

欲知郑在越下存，十六黄星细区分。五个离珠女上星，败瓜珠上瓠瓜生。

在个各五瓠瓜明，天津九个弹弓形。在星入午河中横，四个奚仲天津上，七个仲侧扶筐星。
同黎惟仁访朱氏兄弟山池
区大相（明代）

渐入前林已少邻，转行深巷更无尘。烟迷竹树才分径，花泛溪塘别是津。

往日云山如待客，经年琴酒始逢人。爱君几片松间石，青李临书过一春。
望江南
张继先（宋代）

西源好，雨霁敛红纱。碧水静摇招钓叟，绿苔寒迫起渔家。携驾会春茶。

风浩浩，锦荫石屏华。濯鼎上方敲翠竹，辘轳西去碎丹砂。休问乐津涯。
捣练子·捣练子
佚名（宋代）

捣练子，赋梅枝。暖借东风次第吹。自是百花留不住，让教先发放春归。
有怀新筠州杨秘监寄赠八绝兼桂隐茶 其二
张镃（宋代）

送公萧寺意徘徊，客众登车不忍归。明日尚将诗寄我，要令鹤骨转难肥。
穷秋对雨
钱起（唐代）

晦日连苦雨，动息更邅回。生事萍无定，愁心云不开。

翟门悲暝雀，墨灶上寒苔。始信宣城守，乘流畏曝腮。
秋晚过北渡
舒岳祥（宋代）

凄凉客路趁长川，荷叶无衣柳不绵。
日暮正愁无宿处，乱鸦飞下有人烟。
食曲河驿
韩愈（唐代）

晨及曲河驿，凄然自伤情。群乌巢庭树，乳燕飞檐楹。
而我抱重罪，孑孑万里程。亲戚顿乖角，图史弃纵横。
下负明义重，上孤朝命荣。杀身谅无补，何用答生成。
买书限韵
江昱（清代）

积书俨足国，生聚富稻蟹。但得万轴藏，何惜千金解。

红牙插纵横，青毡坐潇洒。查捡走小胥，编题付阿买。

案蟫乾苦勤，漆碗搬笑騃。愿充肩经郎，免作观场矮。

携瓻借异本，怀饼钞细楷。恐类春明坊，赁屋钱渐夥。
寿崔帅卿七绝
洪咨夔（宋代）

纷纷传檄方言战，猝猝囊金又说和。
谁信规摹须早定，计然半策不须多。
送孙愿
郎士元（唐代）

悠然富春客，忆与暮潮归。擢第人多羡，如君独步稀。

乱流江渡浅，远色海山微。若访新安路，严陵有钓矶。
杨年伯太封君寿六十
杨起元（明代）

命服辉潜德，幽人自吉贞。报君欢有子，正俗乐无名。

爱日巴中远，瞻云颖上情。焉知救饥溺，偏胜九霞觥。
胡太守冬季存问谢之
王鏊（明代）

退傅閒居正稳眠，忽闻优诏下林泉。玄纁束帛皇恩重，驷马旌旄太守虔。

三代引年闻有礼，閒身报国愧无缘。独怜葵藿心犹在，愿得回光遍海堧。
句
熊蕃（宋代）

禹凿隋穿今古利，吴樯楚楫去来空。
玩丹砂 赠清风散人明月散人
马钰（金朝）

炼到无心正用功。玉堂深处弄清风。倒颠颠倒结殷红。万派寒泉枯药鼎，一轮明月出圭峰。本来面目赴仙宫。
清平乐（枢密叔父生日）
史浩（宋代）

万花如绣。淑景熏晴昼。一曲齐称千岁寿。欢拥两行红袖。

当年称府横翔。急流稳上仙乡。笑阅石番溪日月，行看尚父鹰扬。
同会河阳公新造山池聊得寓目诗
庾信（南北朝）

横阶气凿涧。
对户即连峯。
暗石疑藏虎。
盘根似卧龙。
沙洲聚乱荻。
洞口碍横松。
引泉恒数派。
开岩即十重。
北阁闻吹管。
南邻听撃钟。
菊寒花正合。
杯香酒绝浓。
由来魏公子。
今日始相逢。
十月朔与法上人南谷行
释正觉（宋代）

一筇双屦征具简，幽讨胜友宾栖深。
与公半夜丘壑语，慰我平栖麋鹿心。
倒榻雅成山水梦，落泉寒作丝桐音。
归欤城寺禅肤粟，定是流想来家林。
田家·田家无所求
刘基（明代）

田家无所求，所求在衣食；
丈夫事耕稼，妇女攻纺绩，
侵晨荷锄出，暮夜不遑息。
饱暖匪天降，赖尔筋与力。
租税所从来，官府宜爱惜。
如何恣刻剥，渗漉尽涓滴。
怪当休明时，狼藉多盗贼。
岂无仁义矛，可以弥锋镝。
安得廉循吏，与国共欣戚，
清心罢苞苴，养民瘳国脉。
穴泉
强至（宋代）

泠泠西穴间，终日滴甘乳。
道傍渴者多，切莫饮豺虎。
菊山诗赠吴兴黄君
柯九思（元代）

菊蕊逢秋放，山居可醉眠。落英攲石冷，佳色傍云鲜。

旧摘烟萝外，新栽水竹边。思君多道味，何日共攀缘。
萧黄门书来见责久无书用旧韵答之
陈献章（明代）

谏官一字照天涯，南海年年问钓沙。沧波不与黄门信，笑杀龙钟百姓家。
梦衣行 其五
屈大均（明代）

梦中一故人，呜咽持相语。遗我一茧袍，中有绵与絮。
松泽西亭
朱继芳（宋代）

高人太多事，寒夜本无鱼。
船子今何许，泾流只似初。
白苹秋浩荡，黄叶晚萧疎。
更有斯亭在，乾坤一草庐。
春晓山行马上口占
武衍（宋代）

山深竹暗晓风轻，几样幽禽错杂鸣。
驻马细听浑不识，就中惟识子规声。
雪意
王安国（宋代）

雪意悠悠底未成，年华促促尚谁惊。浮云稍助春来暗，薄日迟回午后明。

静见游尘侵藓迹，忽闻落叶扫阶声。此时俯偻无酬酢，世谛吾心弃不争。
问梅阁
申屠衡（明代）

石阑护苔枝，相对黄昏月。
问答本无言，翠禽强饶舌。
初八日立壬戌春
董嗣杲（宋代）

腊尽春犹客，春来病转多。
孤樽洗块礧，万事付无何。
送惠俦禅者
释重显（宋代）

少林风规，何太萧洒。笼古罩今，睥真睨假。谁云发机射虎，自笑睥类观马。

剑客茫茫不要呈，甑人往往须擒下。俦禅俦禅，峥嵘象驾。
渔郎
董嗣杲（宋代）

儒者困章句，负抱希圣贤。
披缁谈虚空，要悟西方禅。
仙人说金谈，飞步学长年。
三者亦何心，不过寿所传。
争如打鱼人，心契太古前。
万事绝无想，生计归小船。
晴逐白鸥去，夜傍黄芦眠。
青莎纫短衣，备在风雨先。
得鱼不上岸，博酒不博钱。
相牵醉妻儿，短笛吹空烟。
桃源共楚泽，枉为时所怜。
行路苦信脚，负载多赪肩。
夕阳下西山，水云渺无边。
我欲从之游，浩歌乐其天。
闻雁
释文珦（宋代）

山寒经月断人行，孤雁噰噰忽一声。
身在异乡兄弟尽，老夫那得易为情。
敬和道山堂庆瞻御书韵
文天祥（宋代）

墨洒天奎映籀红，斯堂殿阁与俱隆。
方壶圆峤神仙宅，温洛荣俱造化工。
列圣文章千载重，诸孙声气一时同。
著庭更有邦人笔，稽首承休学二忠。
雨后出岔河野望杂兴五章 其三
姚燮（清代）

野菜花如绣，满塍黄蝶飞。翩迁逐风去，撩乱上人衣。

佳日留春态，劳心羡物机。林阴接芳草，天宇极清晖。
遣兴
李流谦（宋代）

疎疎帘色映苍苔，屋角诸峰晓翠开。
蝶护残花痴不去，鸟争余食惯仍来。
向来栖遁初无意，从古经纶别有才。
抱杖风前一长啸，破愁安得即时杯。
拜星月慢 七夕，何婿生辰观剧
梁清标（清代）

岫爽迎襟，庭柯含雨，一派好天良夜。落叶疏香，缀秋容如画。

鹊桥展，喜遇九霄嘉会，散作人间萧洒。玉润悬弧，正云开晴乍。

蚁浮樽、轩槛飘兰麝。新声倚、弄笛红灯下。搬演文武衣冠，成六朝佳话。

问天孙、此夕应无价。堪相贺、秦陇烽烟罢。画屏冷、客醉氍毹，看银河欲泻。
今岁游花泾差晚戏作
陆游（宋代）

满地残红点绿苔，花泾弭棹小裴回。
春风又作??别，老病无端衮衮来。
亦悟百穷缘肮脏，终羞万事学低摧。
吾文自欲忘忧耳，那博人间水一杯。
十二月二十一日同堵无傲朱伯言郭公葵过西湖至南屏山明日予将渡江东归赋此留别
王祎（明代）

北风有馀凄，众卉无留芬。寥寥湖山际，清游接欢欣。

嗟我二三子，平生历多辛。天道谅非远，如何久邅迍。

幸兹稍憩息，颇觉忘趍奔。感今长慨积，道旧郁怀伸。

世情日已变，友谊古所敦。岁晏各自爱，毋徒惜临分。
五言夜集联句
颜真卿（唐代）

寒花护月色，坠叶占风音。 ——皎然

兹夕无尘虑，高云共片心。 ——颜真卿
田家邀饮喜早稻熟一绝
张天赋（明代）

绿云扰扰变黄云，不负田家数月勤。纵是田村儿女拙，也知温饱谢乾坤。
偈颂一百二十三首
释祖钦（宋代）

济北之道，出乎平常。
语默动静，脱体全彰。
三玄三要，松直棘曲。
四宾四主，凫短鹤长。
次韵和永叔对雪十韵
梅尧臣（宋代）

纷纷何乱目，凛凛自开门。
著莫风难定，侵凌物已繁。
装成新树色，遮尽古苔痕。
冷入梁王苑，清乘卫国轩。
欺贫冻蓬荜，增险想轘辕。
小隙皆能及，洪炉逼不温。
云衣随处积，水甲等闲屯。
团戏为丸转，堆雕作兽蹲。
岂愁穿破履，幸喜有清樽。
谁问诸公子，高楼与後园。
剔银灯 虫声
周贻繁（清代）

沈李浮瓜日午。洗不去、一襟烦暑。暮霭成阴，飘风送响，石阶乱蛩吟雨。

嘈嘈在户。敧侧处、病怀偏苦。

栩栩春驹能舞。更有蜂衙臣主。细意鸣秋，哀音若诉，做弄许多言语。

无情少绪，只须向、豆棚吞吐。
答顾全州华玉寄书
孟洋（明代）

并向明时作放臣，殊方本拟日相亲。兰舟空喜浮湘侣，桂岭悲相对月人。

太守书来和驻节，崆峒书至益沾巾。湘南顾况今虚语，岐路南中事更真。
过法华练若
袁宏道（明代）

瘦柏多连架，寒花半入瓶。山僧轮指语，幽客倚窗听。

苔壁三年墨，蔬园十亩青。茶烟细细起，竟日锁柴扃。
元日
范成大（宋代）

老来百味絮沾泥，期会关身尚火驰。
几夜乡心欹枕处，今年脚力上楼时。
酒缸幸有乾坤大，丹鼎何忧日月迟。
莫道神仙无可学，学仙犹胜簿书痴。
句
石延年（宋代）

台高地迥出天半，瞭见皇都十里春。
题步瀛阁
邓肃（宋代）

玲珑画阁入鸿冥，隐约鸿冥入太清。
紫气氤氲随步去，青霞杳太逐行旌。
桃花浪透三山近，龟角屏高七朵横。
解逐梅仙在尘世，谁知尘世有蓬瀛。
中春之初与诸友游黎氏园荆华赠予桃花一枝归置瓶中连日不凋因成两绝示同行且令同赋 其二
李光（宋代）

竹外篱边映柳条，一枝纤软更妖娆。似知摩诘愁无伴，留向书窗不忍凋。
送人自楚之蜀
屈大均（明代）

江帆此去莫沾裳，兰杜多情为尔香。神女风流满巫峡，骚人汤沐在潇湘。

东西汉水巴陵大，朝暮猿声白帝长。辞赋最宜秋气早，不妨哀怨尽清商。
张太博亨泉
洪咨夔（宋代）

公家老博望，手斲扶桑根。
骑之泛溟渤，飘然泝昆仑。
直到析木津，细问黄河源。
玉绳澹碧落，机杼闲天孙。
北斗可用挹，槎腹洼为樽。
独携天一水，从乾纳诸坤。
梧桐九秋影，苔藓千年痕。
媪神发深閟，泉冽槎犹存。
尔泉以亨字，是亨本於元。
世人重通塞，祗就利处论。
习坎维心亨，中有真肧腪。
木上有水井，何尝以亨言。
泉於性中汲，画向象外吞。
安得跨黄鹄，往款君平门。
送胡象落第归王屋别业
岑参（唐代）

看君尚少年，不第莫凄然。可即疲献赋，山村归种田。

野花迎短褐，河柳拂长鞭。置酒聊相送，青门一醉眠。
涂次寄罗道济
梅尧臣（宋代）

去年五月君到官，红渠正开湖水宽。
共酌汀洲不知暮，扣舷月露沾衣寒。
今年我罢欲归去，朋酒久来无此欢。
移舟不忍便为别，竞挈杯肴情未阑。
城烟欲闭各分散，溪云暗澹生悲端。
明日抱酲风雨急，野莲空看寄君难。
代吴儿作小至后九九诗八解 其三
张侃（宋代）

沽酒烹鱼送旧年，情知四九在冬前。烘来布被何曾暖，身作弯弓宿露天。
和定国湖上 其三
刘跂（宋代）

菰蒲深处水藏波，邂逅相忘自啸歌。曳组悬龟知底用，水边消得一渔蓑。
使回赴苏州道中作
刘长卿（唐代）

春风何事远相催，路尽天涯始却回。

万里无人空楚水，孤帆送客到鱼台。
杂咏三首
王安石（宋代）

商阳杀三人，每辄不忍视。
亦云食君食，报礼当如此。
波澜吹九州，金石安得止。
永怀南山阿，慷慨中夜起。
秋日自广至韶江行有作 其四十六
屈大均（明代）

秋深碧草尚如丝，薄有霜华木叶知。开尽雁来红几日，炎天未是雁来时。
夕梦数恶赋此自解
王世贞（明代）

湘帘碧梧秋一叶，匡床夜夜迷蝴蝶。六候何烦辨吉凶，五衰未必根缘业。

由来蕉鹿妄纷纶，尹氏那能胜役人。陇上行车陇下骨，君看此梦定谁真。
金山寺与柳子玉饮大醉卧宝觉禅榻夜分方醒书
苏轼（宋代）

恶酒如恶人，相攻剧刀箭。
颓然一榻上，胜之以不战。
诗翁气雄拔，禅老语清软。
我醉都不知，但觉红绿眩。
醒时江月堕，摵摵风响变。
惟有一龛灯，二豪俱不见。
酬崔侍御早秋卧病书情见寄时君亦抱疾在假中
卢纶（唐代）

掷地金声信有之，莹然冰玉见清词。元凯癖成官始贵，

相如渴甚貌逾衰。荒园每觉虫鸣早，华馆常闻客散迟。

寂寞罢琴风满树，几多黄叶落蛛丝。
吾族盘石将挟堪舆家出游索诗送行
徐瑞（宋代）

天星坠地化为石，盘石即是星之精。观天必识经纬象，相地始知流峙情。

豹林将军累世显，龙冈文章千载名。古人妙中非浪漫，发抉幽微在此行。
贼退后经旧居
周紫芝（宋代）

反侧虞戈兵，流离厌山谷。师兴解重围，乱定出荼毒。

提携望乡关，老稚甘趼足。故里成丘墟，门巷亡诘曲。

大木亦已薪，蔓草行可束。东邻杀翁媪，祸难云最酷。

白骨在草间，零落不相属。西家各奔窜，系掳及僮仆。

当时黄金囊，掉头不肯赎。新交半亡没，变故谁记录。

举家竟何归，寄食叹局促。凶年大军后，旱气日熇熇。

涸井不供炊，垢腻那得浴。不知病瘦躯，何以度蒸溽。

自从关陜乱，威弧殊未韣。十人九无家，荡析岂所欲。

微生何足论，主食久不玉。但愿早休兵，四海各安俗。
诗一首
魏野（宋代）

谁人把我狂诗句，写向添萝绣户中。
闲暇若将红袖拂，还应胜得碧纱笼。
甲申宁庙挽词
李曾伯（宋代）

自听山东诏，甘泉息夜烟。
玺膺新玉帛，图贡旧山川。
望切尧民日，忧形杞国天。
中原尤感泣，不独老臣然。
水调歌头 武昌南楼落成，次王漕韵
李廷忠（宋代）

抚景几今古，遗恨此江山。百年形胜，但见幽草杂枯菅。

多少名形登览，赖有神扶坏栋，诗墨尚斑斑。风月要磨洗，顾我已衰颜。

擎天手，携玉斧，到江干。一新奇观，领客觞咏有馀闲。

烟草半川开霁，城郭两州相望，都在画屏间。便拟骑黄鹄，直上扣云关。
贺新凉 题沈刺史芝英诗集，用黄仲则怀太白韵
胡薇元（清代）

蘅杜才人老。记羁栖嘉陵江上，啸歌凭吊。博得方州如斗大，绿啸黄莲清眺。

任骚屑美人芳草。髀肉功名京洛梦，点吴霜毕竟风情好。

剩一卷，柴桑稿。

长唫那管监州笑。记当时风流小宋，闻声相告。惟问八叉贤刺史，双鬓白来多少。

可还忆寒蛩郊岛。见说乌斯行役去，待弓衣织遍烦青鸟。

文字债，几时了。
朝中措 平山堂和欧公韵
归庄（清代）

山连霄汉草连空，楼阁碧虚中。第五泉边试酌，飒然两腋生风。

千秋胜概，残阳绿树，暮霭疏钟。非复当年栏槛，风流犹想仙翁。
王主簿右州某日思其归因见黄华动渊明之兴方
陈宓（宋代）

静坐思君秋日长，清波白鹭两茫茫。
定应嚼遍湘累菊，寄我新诗字字香。
归田乐引
黄庭坚（宋代）

暮雨濛阶砌。漏渐移、转添寂寞，点点心如碎。怨你又恋你。恨你惜你。毕竟教人怎生是。

前欢算未已。奈向如今愁无计。为伊聪俊，销得人憔悴。这里诮睡里。梦里心里。一向无言但垂泪。
集梁比部拙清楼对菊
梁柱臣（明代）

白水青山秋可怜，碧楼风物敞芳筵。交深傲吏形骸外，兴逐词人菊酒边。

歌罢海云过暝色，坐来檐月挂寒烟。更为后会知能几，江海萍踪各渺然。
西江月·偏是一春憔悴
袁易（元代）

偏是一春憔悴，被人闲赋阳台。扇遮微雨傍墙回。花信馀寒柳外。绣果未成双荔，打鸦摘尽新梅。暗占胡蝶却飞来。睡起斜阳犹在。
病后醉中
苏轼（宋代）

病为兀兀安身物，酒作逢逢入脑声。堪笑钱塘十万户，官家付与老书生。
宫词三十三首
曹勋（宋代）

拱北星辰静守心，暂清警跸凤凰深。
萧条梅柳春如许，可复风烟比上林。
谒濂溪先生祠墓 其一
罗洪先（明代）

匡庐开晓霁，怀古见芳襟。溪水清堪溯，林风静自吟。

山如莲乍发，庭与草俱深。此日生刍奠，还同执贽心。
送范子仪将漕湖北五首 其二
吕本中（宋代）

许昌无事时，地固多英豪。况君忠宣子，誉望素已高。

读书不出户，俛首自作劳。脱身走江南，始为时所褒。

每念其先人，水静绝波涛。时从文字嬉，馀事及风骚。
杂咏一百首 其十一 尹伯奇
刘克庄（宋代）

不愁儿足冻，第恐母心伤。所以子范子，惟弹一履霜。
贻刘似道
李龏（金朝）

百年能几日，一别又三秋。涉世虽相似，成名却不侔。

蘋香分旅梦，枣色动边愁。南海曾游处，应多异宝收。
叔父寄李氏庶子泉铭
刘攽（宋代）

翠壁清泉庶子铭，文工境绝两知名。埋藏云外山神护，流落人知俗眼惊。

恨不陪游如阮籍，远怜模写到蛮荆。古书岂独记名姓，自恐疏慵学不成。
盘谷草堂
杨士奇（明代）

盘之中兮崇丘，交青葱兮松柏。怀先祖兮永逝，托吉壤兮玄宅。

跽酌兮寒泉，荐兰秀兮芳菊。春雨零兮秋露，耿孝思兮无斁。
慈圣光献太皇后挽词二首
陈襄（宋代）

天开华德嗣音徽，尝拥其人御殿闱。
万国母仪刊积载，两朝圣嗣日光辉。
羞笾忍弃参差荇，宝匣空馀浣濯衣。
从此昭陵原上路，又添遗老泣皇妃。
黄太守元授挽词二首
杨万里（宋代）

五马新通贵，千牛旧不全。
岂渠才作崇，从古命悬天。
半世风波里，清名玊雪边。
诸郎俱伟器，枢属更人先。
泊兴国州城外作
李长霞（清代）

东风原隰绿，迢递接关河。芳草故乡远，斜阳积水多。

楚山春晼晚，客路岁蹉跎。十载犹浮梗，西园忆薜萝。
迂溪草堂初成
俞荔（清代）

何妨环堵即为宫，适趣依稀栗里同。不速到门惟夜月，无私惠我有春风。

是非难染溪边石，得失奚关塞上翁。闭户领来清净福，却忘身在万山中。
赠别孟郊
张籍（唐代）

历历天上星，沉沉水中萍。幸当清秋夜，流影及微形。

君生衰俗间，立身如礼经。纯诚发新文，独有金石声。

才名振京国，归省东南行。停车楚城下，顾我不念程。

宝镜曾坠水，不磨岂自明。苦节居贫贱，所知赖友生。

欢会方别离，戚戚忧虑并。安得在一方，终老无送迎。
过仪真吕水部祖邦以诗送别用韵答之
费宏（明代）

旅泊谁嫌度堰迟，旧交真乐胜新知。曹经何逊曾游处，诗逼唐人最盛时。

信有瑶琚报桃李，祗将憔悴对姜姬。无由得遂云龙愿，笥箧当开慰所思。
见诗舲去年阅兵汉凤纪行诸诗有作
吴振棫（清代）

千骑秦原画角催，巡边西过祀鸡台。马头山色褒斜尽，雁外秋声汉沔来。

偶作歌行新壁垒，有如号令肃风雷。金牛古道尤奇险，重镇回翔待此才。
山谷寺
程俱（宋代）

竺法暨华土，出传骨与书。金仙屹不动，坐使四海趋。

山川第一屹，尽为佛者居。葱葱灊之谷，蛟鸾互盘纡。

一为飞锡先，方士回云车。顾盼榛楚地，翚檐涌层虚。

英灵护泉脉，饮此白足徒。当年盖国众，莫挽碧眼胡。

传衣到三叶，此地滋焦枯。异气生杰阁，宸奎动天枢。

神龙尽倾向，宝此明月珠。三圣陟帝所，云章久宁渝。

馀沾及婆塞，岁复六七夫。堂中老沙门，古态几皇胥。

定知黄龙窟，不着点额鱼。门开两山峡，萃然七浮图。

沙步对石麓，溪流清且徐。危甍隐深樾，间见碧与朱。

朝来雨脚断，云气尚卷舒。悬知磴道滑，一水不复逾。

州家有造诣，上马及未晡。
摸鱼儿·正莓墙
张榘（宋代）

正莓墙、柳绵低度，枝头红紫飞尽。秾阴涨绿冰钿碎，浥浥麝兰成阵。仙骨嫩。悦姑射瑶姬，青幰游琼苑。风前有恨。也一似宫梅，飘香坠粉，轻点寿阳鬓。梨花雪，讲道全无清韵。何曾流到春晚。柔条不受真珠露，滴沥紫檀心晕。芳又润。待挼放金樽，拚作通宵饮。日高慵困。任翠幄低云，玉薰泛梦，路入醉乡稳。
春日偶成
高斯得（宋代）

七年高卧霅溪滨，阅尽诸公上要津。
共怪朝无书一字，宁知项要铁千觔。
渊明肯仕义熙世，刘老要完元佑人。
四壁新堂基已就，从今饱挹洞庭春。
彭城山
徐兢（宋代）

高馆不知处，游人空往还。乱鸦残雪树，荒冢夕阳山。
隐泉诗院杂咏和马专城韵八首 其七 临流
成鹫（清代）

俯弄溪流思渺然，一声长啸泬寥天。官情自是清如水，诗社应同白社禅。
沿江烟突
项安世（宋代）

日乞烘江水气暄，杏花饧粥并淮天。望楼烟突清于水，平世边城自禁烟。
杨柳青谣四首 其三
瞿佑（元代）

枯荣互乘除，气运常相参。在物尚如此，在人何以堪？
题海门诗卷
丁泰（清代）

家世擅文学，坡翁承老泉。君才如叔党，诗集又斜川。

乍淬剑尤利，未开花正妍。识涂惭老马，敢说著先鞭。
彭山赠贯之
胡宿（宋代）

彭山隔重湖，落日见孤塔。扬舲入空旷，烟树散鹅鸭。

山中老臞入，万顷纤芥纳。乘风落珠唾，暝色远相答。

平生尔汝分，磁铁契已狎。万缘一笑空，个处无剩法。

方舟过谷隐，风雨寒霎霎。黎明带星归，尚及斋鼓踏。

临岐戒后会，梅熟新秧插。期我散缣楮，莫忘鸥盟歃。
新凉
徐玑（宋代）

水满田畴稻叶齐，日光穿树晓烟低。
黄莺也爱新凉好，飞过青山影里啼。
赠眼医张子骥郎中
吕本中（宋代）

人生所有疾，万种皆眼病。由眼不得明，故视有不正。

指白以为黑，远迩皆未定。如何少医膜，遂失本来性。

今君有妙手，与世脱机阱。病虽有多端，但以一理胜。

不须望奇功，药病自相应。吾观世间物，唯眼为至净。

不容著纤毫，况复计少剩。自古大医王，其治有捷径。

不能添汝明，但要除此症。镜有尘则昏，尘本不在镜。

尘去镜自明，岂必与物竞。皎洁玉壶冰，澄澈秋月莹。

坦然望长途，欲往不待倩。其说甚易知，在汝听不听。

请君明其然，说法我已竟。
旷庐遣兴二首 其二
王季珠（清代）

广厦难容况敝庐，古人未许赋同居。性缘傲物多多悔，交过中同渐渐疏。

畏事竟成战败马，亡书直似放生鱼。花名载入群芳谱，近十同来考究虚。
浣溪沙 夜坐
高濂（明代）

台厂高虚夜色凉。木樨开散月痕香。坐深风露湿衣裳。

心寂已无长短梦，身阅便出是非场。人间何处是仙乡。
忆杨梅
苏泂（宋代）

才熟惟应便送官，摘来和叶上金盘。
病夫病久无灵药，且服丹砂数百丸。
送薛乐道知郧乡
黄庭坚（宋代）

黄山叶县连墙居，谢公席上对摴蒱。
双鬟女弟如桃李，早许归我舍中雏。
平生同忧共安乐，岁晚相看青云衢。
去年樽酒辇毂下，各喜身为反哺乌。
城头归乌尾毕逋，春寒啄雪送行车。
解佩我无明月珠，折柳不对千里驹。
念君胸中极了了，作吏办事犹诗书。
浊酒挽人作年少，关防心地亦时须。
郧乡县古民少讼，但问自己不关渠。
登临一笑双白发，宜城冻笋供行厨。
人生此乐他事无，行李道出汉南都。
寄声诸谢今何如，谢公书堂迷竹坞。
手种竹今青青否，我思谢公泪成雨，属公去洒穰下土。
乐耕楼记事
杨桂森（清代）

簪笔今惭事舌耕，民怀犹记夜郎城。敢矜求治心无已，且喜陈郎日在庚。

作赋昔年共仙侣，登楼此日伴诸生。立身应在最高处，愿与人同求大成。
念奴娇
赵善括（宋代）

於岚光亭。思恭蒋丈宠和寄示，醉中操笔，对月再用前韵

扬辉璧月，照层台缥缈，蓬莱云气。玉宇清明仙语近，多少怨红愁翠。问我殷勤，几年尘土，依旧高标致。广寒别后，与谁曾共幽会。

一日失脚人间，十常八九，底事如人意。狗苟绳营真可笑，何乃比余於是。风月佳时，江山好处，无复怀愁悴。倚栏舒啸，六经时自心醉。
偈颂六十首 其十
释昙华（宋代）

少室峰前，漆桶话堕。曹溪路上，赚杀阇梨。
暮过回乐烽
李益（唐代）

烽火高飞百尺台，黄昏遥自碛西来。

昔时征战回应乐，今日从军乐未回。
美许孝子
方回（元代）

圣善已云远，义方犹此亲。
须尝许止药，未老窦郎椿。
竹院深床稳，烟庖垢面尘。
曾参养曾皙，剩阅舞雩春。
伊孝廉墨卿与余话旧感向者东郡之游而见于诗黯然奉答
曾燠（清代）

昔游如梦思茫茫，语向君前倍感伤。楼上酒人明月夜，雪中诗话聚星堂。

雏鸦畏晚寻巢急，孤树惊秋落叶凉。莫问少陵旧诗卷，不堪东郡吊城荒。
送李德载公辅之宣城王子敏遹之宁陵秦少章之
李廌（宋代）

先生位管辖，四海在陶钧。
顾我门墙士，於焉益情亲。
睠言给鼎味，旨酒侑芳珍。
粲粲春服成，暮春及佳辰。
载咏先生道，兴怀感昔人。
三子果艺达，从政宜牧民。
维舟万里流，喜色照通津。
廌也不速肖，农圃老此身。
同门各骞翥，索居独离群。
诸公廊庙器，行当策高勋。
念此今日欢，无忘病且贫。
结驷傥肯顾，促车清颍滨。
登灵岩
彭绩（清代）

秋殿闭空香，天风吹高岭。身立松景寒，目荡湖光冷。
晚自白沙投宿测水
赵蕃（宋代）

白沙漫漫风肆威，白沙道上行人稀。
征衣摄叶马力微，问胡不人驱以饥。
浮家洞庭书未来，肠九回兮朝莫思。
莫投道店鸡已栖，一杯自慰无嫌醨。
为圣俞颂橘岩
释绍昙（宋代）

洞庭秋晚半青黄，须待霜林熟自香。
不向悬崖亲撒手，认皮作炎错承当。
送水云归吴
方妙静（宋代）

万里秦城风淅淅，一望蓟州云羃羃。
君今得旨归故乡，反锁衡门勿轻出。
寿苏显卿郎中母夫人
曹伯启（元代）

世间七帙衒康宁，天为封君锡九龄。綵服荣兼朝士服，郎星光近老人星。

母仪妇道追班史，玉树芝兰奕谢庭。太华西瞻永无恙，更期相对百年青。
霜天晓角（咏梅）
赵长卿（宋代）

香来不歇。谁把南枝折。的砾疏花初破，都因是、夜来雪。

清绝。十分绝。孤标难细说。独立野塘清浅，谁作伴、空夜月。
送刘大谏赴漳州四首兼寄建州太守赵左司
仲并（宋代）

安稳瓯闽路，介居天一方。
双旌谁出守，八郡莫如漳。
日月中天近，风霜去路长。
相知惟白首，端冕拜清光。
贺新郎（及第作）
姚勉（宋代）

尝不喜旧词所谓‘宴罢琼林，醉游花市，此时方显男儿志。’以为男儿之志，岂止在醉游花市而已哉，此说殊未然也，必志於致君泽民而後可，尝欲作数语易之而未暇。癸丑叨忝误恩，方圆前话，以为他日魁天下者之劝，非敢自炫也。夫以天子之所亲擢，苍生之所属望，当如之何而後可以无负之哉。友人潘月崖首求某书之，是其志亦不在彼而在於此矣，故书不敢辞。是年一阳来复之日，姚某书。

月转宫墙曲。六更残、钥鱼声亮，粉粉袍鹄。黼坐临轩清跸奏，天仗缀行森肃。望五色、云浮黄屋。三策忠嘉亲赐擢，动龙颜、人立班头玉，胪首唱，众心服。

殿头赐宴宫花簇。写新诗、金笺竞进，绣床争蹙。御渥新沾催进谢，一点恩袍先绿。归袖若、天香芬馥。玉勒金鞯迎夹路，九街人、尽道苍生福。争拥入，状元局。
奉使契丹二十八首其二十八筠州圣祖殿诗
苏辙（宋代）

深山之间，野水之滨。
礼乐声明，孰见孰闻。
祖庙之严，君臣则存。
失而不图，民以罔观。
春词
毛滂（宋代）

春色年年染御沟，鸭头轻绿弄花柔。
今年春到昆仑上，九折委蛇舞翠虯。
晚行
刘攽（宋代）

天阔西曛久，风多客语闻。九江秋落水，三峡暮归云。

饮啄鸥相并，归飞鹤不群。湘潭早摇落，稍稍怅平分。
同潘丈游东平瀑
陈宓（宋代）

天公特地放初晴，许我联镳琬琰行。
新著茅亭凭到晚，难将一字扁佳名。
城南杂咏二十首 丽泽
张栻（宋代）

长哦伐木篇，伫立以望子。日暮飞鸟归，门前长春水。
九日同序翁邵园赏菊赴李蒲汀之约用旧韵
王立道（明代）

几年闻说邵家园，今日黄花对绿尊。水阁山亭斜肖郭，柳蹊松绿曲成村。

登高直倚林梢槛，向夕仍开竹外轩。莫谓丝纶有馀暇，太平箫鼓藉君恩。
梅花曲
刘几（宋代）

结子非贪，有香不俗，宜当鼎鼐尝。偶先红紫，度韶华、玉笛占年芳。众花杂色满上林，未能教、腊雪埋藏。却怕春风漏泄，一一尽无香。不须更御铅黄。知国色，禀自天真殊常。只裁云缕，奈芳滑、玉体想仙妆。少陵为尔东阁。美艳激诗肠。当已阴未雨春光。无心赋海棠。
同韩员外宿云门寺
严维（唐代）

小岭路难近，仙郎此夕过。潭空观月定，涧静见云多。

竹翠烟深锁，松声雨点和。万缘俱不有，对境自垂萝。
赠刘带川兵宪延绥 其三
黄廷用（明代）

朔方累岁羽书频，边帅何人净虏尘。战骨沙场迷白草，征夫塞夜照朱燐。

文儒自许兼三略，铁骑真能挽六钧。扫荡氛祲云日好，陇头杨柳不胜春。
石洞
罗素月（明代）

水疑天际来，声自云间起。耳根本无尘，对此何以洗。
安乐窝中一炷香
邵雍（宋代）

安乐窝中一炷香，凌晨焚意岂寻常。
祸如许免人须诌，福若待求天可量。
且异缁黄徼庙貌，又殊儿女袅衣裳。
中孚起信宁烦祷，无妄生灾未易禳。
虚室清冷都是白，灵台莹静别生光。
观风御寇心方醉，对景颜渊坐正忘。
赤水有珠涵造化，泥丸无物隔青苍。
生为男子仍身健，时遇昌辰更岁穰。
日月照临功自大。君臣庇癊效何长。
非徒闻道至於此。金玉谁家不满堂。
为顾彦先赠妇往返诗四首
陆云（魏晋）

一
我在三川阳。
子居五湖阴。
山海一何旷。
譬彼飞与沉。
目想清惠姿。
耳存淑媚音。
独寐多远念。
寤言抚空衿。
彼美同怀子。
非尔谁为心。
二
悠悠君行迈。
茕茕妾独止。
山河安可踰。
永路隔万里。
京师多妖冶。
粲粲都人子。
雅步袅纤腰。
巧笑发皓齿。
佳丽良可美。
衰贱焉足纪。
远蒙眷顾言。
衔恩非望始。
三
翩翩飞蓬征。
郁郁寒木荣。
游止固殊性。
浮沉岂一情。
隆爱结在昔。
信誓贯三灵。
秉心金石固。
岂从时俗倾。
美目逝不顾。
纤腰徒盈盈。
何用结中欵。
仰指北辰星。
四
浮海难为水。
游林难为观。
容色贵及时。
朝华忌日晏。
皎皎彼姝子。
灼灼怀春粲。
西城善稚舞。
总章饶清弹。
鸣簧发丹唇。
朱弦绕素腕。
轻裾犹电挥。
双袂如霞散。
华容溢藻幄。
哀响入云汉。
知音世所希。
非君谁能赞。
弃置北辰星。
问此玄龙焕。
时暮复何言。
华落理必贱。
可左言赠宪府王乐用归瑞昌
陈献章（明代）

可可可，左左左，费尽多少精神，惹得一场笑唾。百年不满一瞬，烦恼皆由心作。

若是向上辈人，达塞一齐觑破。归来乎，青山还我，白云满座。

莫思量，但高卧。
初度日谢客咏怀 其一
鄂尔泰（清代）

百年行过半，兀坐对红扉。白发无拘束，黄金有是非。

吏人随鸟散，奴子汲泉归。嗤笑从渠会，余心终不违。
西园小集，叠韵酬萧墀珊
丘逢甲（清代）

韬云仙馆万花舞，曲池四面流香雨。小朱明洞闻猿语，水木清香山石古。

六朝兰锜贤主人，经营手辟炎海春。画图妙出眉长老，更遣变现须弥身。

我行海滨诧佳遇，重题八咏升庵句。半夜香灯开宝书，诸天不露金银气。
过长江贾岛主簿旧厅
崔涂（唐代）

雕琢文章字字精，我经此处倍伤情。身从谪宦方沾禄，

才被槌伤更有声。过县已无曾识吏，到厅空见旧题名。

长江一曲年年水，应为先生万古清。
山居杂诗九十首 其五十一
曹勋（宋代）

范仙最所长，画牛诚绝笔。围模大小定，毛孔不少失。

膊腕与腹胯，一牛动数日。惟我颇得之，卧起尽纤悉。
颂古十一首
释子益（宋代）

钝如出匣吹毛剑，快似坚刚百炼鎚。
直下低头礼三拜，得便宜处落便宜。
水龙吟 咏绣毯花
陈维崧（清代）

洞天云海沈沈，琼扉小辟银毬坠。乱抛下界，细黏枝上，轻飏斜缀。

刀剪无声，裁缝灭迹，粉搓雪腻。笑墙头柳絮，成团打块，学娇样，终难似。

谁把一规圆月，破工夫、玲珑划碎。玉栏干外，映来一色，亭亭常在。

绝代璚姿，明妆自好，胭脂都退。被佳人折下，红尖戏蹴，向秋千背。
次韵莘老初至汤泉
秦观（宋代）

来路山重复，参天树老苍。
一区成小市，数埒引温汤。
洗沐同幽客，餔餐就梵坊。
未输朝市子，斗酒得西凉。
和李商隐无题
薛纲（明代）

耿耿幽怀泛泛舟，翠楼时上更夷犹。甘为连理同生死，不逐杨花任去留。

千里梦回鸡送晓，万金书断雁来秋。相思泪滴西江水，直到东溟东尽头。
同李员外春闺
崔湜（唐代）

落日啼连夜，孤灯坐彻明。卷帘双燕入，披幌百花惊。

陇上寒应晚，闺中织未成。管弦愁不意，梳洗懒无情。

去岁闻西伐，今年送北征。容颜离别尽，流恨满长城。
次韵赵逢源秋日溪居十绝 其三
王庭圭（宋代）

水边楼上最宜秋，天在阑干四角头。觅句正缘偿宿债，著书元不为穷愁。
洛州萧司兵谒兄还赴洛成礼
沈佺期（唐代）

棠棣日光辉，高襟应序归。来成鸿雁聚，去作凤凰飞。

细草承轻传，惊花惨别衣。灞亭春有酒，岐路惜芬菲。
还孟郎中诗卷用元韵 其二
崔敦礼（宋代）

富贵邯郸梦，齿发金城柳。附炎非吾事，因心即我友。

得意自忘言，咸脢岂滕口。幸有君子交，淡成非醴酒。
迎恩甫
刘敞（宋代）

相别才一月，相忆如一年。岂无白首游，不及夫子贤。

邂逅发寤寐，奋飞绝由缘。忽闻乘春浪，千里下归船。

鸡黍可以具，班荆畅幽悁。
商山夜闻泉
曹松（唐代）

泻月声不断，坐来心益闲。无人知落处，万木冷空山。

远忆云容外，幽疑石缝间。那辞通曙听，明日度蓝关。
紫骝马
周是修（明代）

紫骝马，黄金鞯，一新剪拂当晴天。蹄轻耳峻筋骨坚，性烈不受天人牵。

山西主将功名老，时时骑出长安道。长安三月春风寒，无限落花点芳草。

遥遥数里闻号鸣，走过一歘疑流星。汗生黑晕搏云湿，举国驽骀空震惊。

归来四海知声价，甘将伏枥都城下。回看厌旦可不惭，苦月寒霜自终夜。
黄鲁直汤方蔬法帖赞
岳珂（宋代）

汤以濡唇，蔬以适口。
抚藜肠而自惊，奚龙脑之犹取。
予方笋蕨是茹，蘗荼是友。
发遗帖而一笑，正恐杨妃之百驿，
未足以比庾郎之三韭也。
立春前二日雪
王禹偁（宋代）

一夕满淮海，莎阶晓欲平。
气寒知腊在，势猛共春争。
飘泊残梅妬，龙锺老桧擎。
随风无定态，入竹有繁声。
倚槛吟忘倦，援毫画不成。
南乡消瘴疠，东作助农耕。
片扬鹅毛远，光翻蝶翅轻。
在贫添酒债，慵扫慰诗情。
慵玉峰峦秀，华胥世界清。
老郎无政术，沉醉卧江城。
宿潮州海阳馆独夜不寐二首
杨万里（宋代）

醉来还睡睡还醒，长是三更梦便惊。
细数更声有何益，不然作麽到天明？
翠竹人家
邓深（宋代）

户外江平不肯流，短篱疏竹翠光浮。畦蔬绕舍畬田粟，一饱无求百不忧。
桐柏台夜作
高似孙（宋代）

东崖紫云飞，西壁白雪炯。
洞口一何邃，人闲无此静。
松风翻瀑怒，梅月逼鹤警。
苔污断阙石，茶注彭亨鼎。
丈人极好生，生神最澄景。
且修黄房诀，夜向香心永。
瓶中梅
曾几（宋代）

小窗水冰青琉璃，梅花横斜三四枝。
若非风日不到处，何得色香如许时。
神情萧散林下气，玉雪清莹闺中姿。
陶泓毛颖果安用，疏影写出无声诗。
句
钱惟演（宋代）

平河千里经春雪，广陌三条尽日风。
自桃川至辰州绝句四十有二
赵蕃（宋代）

江涨皆云牵路漫，又云江涨苦无滩。
割晴耕雨难均得，造物于兹良亦难。
吉州仙都观览前守李献父留题
郭祥正（宋代）

乍出锋铓赣石来，仙都忽见五云开。霓幡闪闪排真驭，珠网重重覆绛台。

照水碧莲犹未变，绕坛红杏亦新栽。刘郎去后谁行乐，壁上龙蛇半紫苔。
得叔问书报柳元礼许寄鹤二首 其一
程俱（宋代）

海上胎禽雪翅翎，故人千里念岩扃。崇兰馆近光音坞，为予新添放鹤亭。
十六日伏睹明堂礼成圣驾恭谢太一宫小臣敬成
苏泂（宋代）

三边兵隙果谁开，尽道秋高战马来。
宗祀告成无一事，小臣欣睹带花回。
寄河阳从事杨潜
李涉（唐代）

忆昨天台寻石梁，赤城枕下看扶桑。金乌欲上海如血，

翠色一点蓬莱光。安期先生不可见，蓬莱目极沧海长。

回舟偶得风水便，烟帆数夕归潇湘。潇湘水清岩嶂曲，

夜宿朝游常不足。一自无名身事闲，五湖云月偏相属。

进者恐不荣，退者恐不深。鱼游鸟逝两虽异，

彼此各有遂生心。身解耕耘妾能织，岁晏饥寒免相逼。

稚子才年七岁馀，渔樵一半分渠力。吾友从军在河上，

腰佩吴钩佐飞将。偶与嵩山道士期，西寻汴水来相访。

见君颜色犹憔悴，知君未展心中事。落日驱车出孟津，

高歌共叹伤心地。洛邑秦城少年别，两都陈事空闻说。

汉家天子不东游，古木行宫闭烟月。洛滨老翁年八十，

西望残阳临水泣。自言生长开元中，武皇恩化亲沾及。

当时天下无甲兵，虽闻赋敛毫毛轻。红车翠盖满衢路，

洛中欢笑争逢迎。一从戎马来幽蓟，山谷虎狼无捍制。

九重宫殿闭豺狼，万国生人自相噬。蹭蹬疮痍今不平，

干戈南北常纵横。中原膏血焦欲尽，四郊贪将犹凭陵。

秦中豪宠争出群，巧将言智宽明君。南山四皓不敢语，

渭上钓人何足云。君不见昔时槐柳八百里，

路傍五月清阴起。只今零落几株残，枯根半死黄河水。
夜合花·冷截龙腰
史达祖（宋代）

冷截龙腰，偷拿鸾爪，楚山长锁秋云。梅华未落，年年怨入江城。千嶂碧，一声清。杜人间、儿女箫笙。共凄凉处，琵琶湓浦，长啸苏门。当时低度西邻。天澹阑干欲暮，曾赋高情。子期老矣，不堪带酒重听。纤手静，七星明。有新声、应更魂惊。梦回人世，寥寥夜月，空照天津。
题十美图 其十
李学慎（清代）

霓裳妙舞对花丛，一曲山香扇底风。可是羊家张静婉，小垂手态似惊鸿。
彦升索春晖亭诗予昔登亭上见凡赋诗率比兴於
李新（宋代）

雕龙雏老师，块坐司莩灰。
东皇驾青车，先动一信来。
咸池洗日光，拥出扶桑台。
从前幽谷根，细甲亦以开。
百嘉各分荣，差遍岭头梅。
玉壶花箙迟，舒景讵可催。
河冰澌液流，暖意何限回。
要见物化工，无处求枯摧。
晴晖最浩荡，气律浃九垓。
慈母融和心，抚弄从提孩。
明眸照封胡，笑齿发老莱。
君求赋春晖，世岂无邹枚。
孝报日益丰，但先植三槐。
奉和圣制丰年多庆九日示怀
权德舆（唐代）

寒露应秋杪，清光澄曙空。泽均行苇厚，年庆华黍丰。

声明畅八表，宴喜陶九功。文丽日月合，乐和天地同。

圣言在推诚，臣职惟匪躬。琐细何以报，翾飞淳化中。
读赵果州诗
王十朋（宋代）

眉宇胸襟两不尘，唾成珠玉更清新。惜哉不使苏仙见，题品宁先赵德麟。
秋日瀛台即景 其四
弘历（清代）

太液波澄镜影空，兰舟沿泛韵秋风。寻常想像称佳话，那似当前体认工。
句
王有初（唐代）

频醉管弦三月暮，远寻花柳五湖来。
和李峤杂咏诗百二十首韵 其五十九 珠
弘历（清代）

金阙北荒里，鲛宫南海隈。纬萧河上返，卖椟楚人回。

宝质无胫走，灵光入夜来。试思市沙漠，岂似委瑶台。
题爱月夜眠迟
区元晋（明代）

未忍罗带解，蟾光满绣扉。情深听玉笛，声隔粉墙儿。
夜泊宁陵
韩驹（宋代）

汴水日驰三百里，扁舟东下更开帆。
旦辞杞国风微北，夜泊宁陵月正南。
老树挟霜鸣窣窣，寒花垂露落毶毶。
茫然不悟身何处，水色天光共蔚蓝。
寒夜文宴得惊字
陆龟蒙（唐代）

各将寒调触诗情，旋见微澌入砚生。霜月满庭人暂起，

汀洲半夜雁初惊。三秋每为仙题想，一日多因累句倾。

千里建康衰草外，含毫谁是忆昭明。
初到梅花庄口占寄诸法侣 其四
释今但（明代）

幕天席地即绳床，微月峰头助夜光。拥毳坐来群动息，安心似不费商量。
龙福寺煮东坡羹戏作
朱弁（宋代）

山寺解尘鞅，溪边有微行。手摘诸葛菜，自煮东坡羹。

虽无锦绣肠，亦饱风露清。钩帘坐扪腹，落日千峰明。
晚思
刘学箕（宋代）

客思悠悠幸自安，亦因吟事可相宽。
小窗过了廉纤雨，细与东风说晚寒。
郡燕新进士胡文
王庭圭（宋代）

雁塔题名处，蟾宫折桂新。英雄缀行列，材业济生民。

荣耀初开宴，招呼如此宾。鹏飞上霄汉，横海脱凡鳞。
早秋宿田舍
曹邺（唐代）

涧草疏疏萤火光，山月朗朗枫树长。

南村犊子夜声急，应是栏边新有霜。
上巳日
刘得仁（唐代）

未敢分明赏物华，十年如见梦中花。

游人过尽衡门掩，独自凭栏到日斜。
感小株夜合
元稹（唐代）

纤干未盈把，高条才过眉。不禁风苦动，偏受露先萎。

不分秋同尽，深嗟小便衰。伤心落残叶，犹识合昏期。
颂古六十二首 其六十一
释清远（宋代）

何故唤作手，衲僧难开口。拟议自颟顸，可怜大蒙斗。
游云龙山作
弘历（清代）

彭城驻辇廑河防，咫尺云龙戏马旁。本意原非是山水，偷閒聊复访苏张。

翠峰夏首关林叶，绿野风清泛麦芒。底事今来艰迥句，为民筹济为民伤。
宫词和顾缉庭同年 其二
沈昌宇（清代）

阖门新敕待传宣，粉本先呈进御前。多恐雾中花气杂，画师并不爱金钱。
偈一百二十首 其十四
释怀深（宋代）

仲春天气喜初晴，燕语彫梁有好声。曾得玄沙当日意，便能日午打三更。
寿先生
丁正持（宋代）

今年生日胜常年，一佛中间万佛缘。
善念才兴方寸地，恩光便下九重天。
花香作供围方丈，粟粒成功福大千，
长寿如来更多宝，饱参住世小乘禅。
次韵蔡景繁红梅三首 其一
刘摰（宋代）

故人江驿寄瑶华，紫玉枝头散嫩霞。日暗露桃春尚浅，醉馀收面粉难遮。

绿溪地静东风遇，雕槛香寒晓月斜。水满琉璃聊自喜，不堪尘眼秖空花。
酬政老见赠
王洋（宋代）

君於取予无乃廉，笔端自许能摧坚。
摧坚不是老僧事，贾用不售将谁还。
却收神观反初视，先种熟耨终有年。
早知游息造溟漠，不为卫目辞嚣喧。
新诗投我苦褒拂，岂但一读头风痊。
方今冠履尚错总，不到巨浸非长川。
奸穷否极会一返，快扫丑类论亿千。
乾清坤夷龙妥帖，与师方远同留连。
寄题安福刘道协涌翠楼
杨万里（宋代）

读书台南山绕屋，恰如万簪削青玉。
读书台北山更多，又似碧海跃万波。
台边高人子刘子，架楼南北山围里。
醉中领客上上头，忽惊平地翠浪浮。
一浪抛云入天半，众浪翻空湿银汉。
砰轰打到栏干前，天跳地踔乾坤颠。
主宾拍手呼钓船，定眼看来还不然，
只是南北几点山。
皇后阁春帖子
陆升之（宋代）

内仗朝初退，朝曦满翠屏。
砚池浑不冻，端为写兰亭。
诗 其八
拾得（唐代）

嗟见世间人，永劫在迷津。不省这个意，修行徒苦辛。
步虚词二首
刘禹锡（唐代）

阿母种桃云海际，花落子成三千岁。

海风吹折最繁枝，跪捧琼盘献天帝。

华表千年一鹤归，凝丹为顶雪为衣。

星星仙语人听尽，却向五云翻翅飞。
蜡梅二首
韩元吉（宋代）

白璧黄金取意裁，极知变态自江梅。
风流一样香仍好，共趁春前腊后开。
岁晏城上北眺
宋庠（宋代）

万汇竞摇落，临高伤旅魂。惊飙无定响，寒日有馀昏。

路转平台苑，天降覆盎门。惓惓心未已，曷月报君恩。
和端式上人十咏其十春溪水
梅尧臣（宋代）

春水冰欲开，傍岸已微释。
鱼寒未动鳞，兽渡时有迹。
篙师畏割丹，敲拉碎圭璧。
听鹊寄家人
曾巩（宋代）

鹊声喳喳宁有知，家人听鹊占归期。
物情固不等人事，尔意自归思别离。
秋花粲粲正可爱，黄菊芙蓉开满枝。
春枫千树变颜色，远水静照红霞衣。
梧桐杨柳岂知数，沙步露冷银床欹。
新黄暗绿各自媚，烂漫未减春风时。
谁言秋物不可赏，人意自移随盛衰。
山田正冷酒味美，禾黍半收鸡雁肥。
霜梨野栗处处有，雪蜜荐口清香随。
乡园物物可想见，我意只随魂梦飞。
家人未用占鹊语，应到归时春亦归。
上太皇先生
章孝标（唐代）

颢气贯精神，苍崖老姓名。烟霞空送景，水木苦无情。

劚药云根空，眠花石面平。折松开月色，决水放秋声。

颜为忘忧嫩，身缘绝粒轻。围棋看局势，对镜戮妖精。

过海量鲸力，归天算鹤程。露凝钟乳冷，风定玉箫清。

坐觉衣裳古，行疑羽翼生。应怜市朝客，开眼锁浮荣。
二女第一百五十
文天祥（宋代）

痴女饥咬我，郁没一悲魂。
不得收骨肉，痛哭苍烟根。
答复见心见寄
张翥（元代）

莲花峰下天香树，吹老西风几度秋。僧宝真同洪觉范，诗穷我度孟参谋。

文章宇内千年事，身世江湖万里舟。甚欲相期石桥路，更须同访羽人丘。
山居杂题 其一
赵汸（元代）

山高结茅不厌低，山下如今路已迷。新月夕阳都不管，晚来愁绝数峰西。
西江月·压雪江山亦老
陈德武（宋代）

压雪江山亦老，迎春草木俱新。雪销春去逐飞轮。谁识静中机运。浊浊坝头泥土，攘攘市上风尘。为何不住往来人。都被利名淘尽。
赠别同社黄叔谦
郑铭（明代）

何处西风里，萧萧木叶稀。游人感秋色，归棹趁寒衣。

海阔离情远，天空去雁迟。相看各无语，红树又斜晖。
题墨鹞
刘崧（元代）

风翮霜毛劲气多，清秋一点过新罗。飞栖不定还惊顾，奈尔山田野雀何。
陪季秋大宴
宋祁（宋代）

秘殿霞暾几刻移，天临法座俨朝緌。
鱼龙雾暗充庭后，羯鼓风乾解渴时。
山答欢声来广座，花留和气入繁枝。
自怜待从非方朔，不识壶{左齿右虑}是隐词。
观德亭记
王守仁（明代）

君子之于射也，内志正，外体直，持弓矢审固，而后可以言中，故古者射以观德。德也者，得之于其心也，君子之学，求以得之于其心，故君子之于射以存其心也。是故躁于其心者其动妄，荡于其心者其视浮，歉于其心者其气馁，忽于其心者其貌惰，傲于其心者其色矜，五者，心之不存也。不存也者，不学也。

君子之学于射，以存其心也，是故心端则体正，心敬则容肃，心平则气舒，心专则视审，心通故时而理，心纯故让而恪，心宏故胜而不张、负而不驰，七者备而君子之德成。

君子无所不用其学也，于射见之矣。故曰：为人君者以为君鹄，为人臣者以为臣鹄，为人父者以为父鹄，为人子者以为子鹄。射也者，射己之鹄也，鹄也者，心也，各射己之心也，各得其心而已。故曰：可以观德矣。作《观德亭记》。
赠陈养吾二首
唐桂芳（明代）

吾观古人诗，瑰怪无不有。譬如尝谷粟，餍饫满腹口。

千载锦袍仙，陈言付敝帚。自嫌隘九州，英气荡牛斗。

往往说神仙，更嗜杯中酒。至今语铿锵，端的传不朽。

每笑昧学徒，效颦益增丑。偶然识陈君，泰华吞八九。

直写胸臆奇，五色谢丹黝。岂徒锻鍊工，未许造楼手。

所以雄世夫，每向洪荒剖。顷刻数百篇，烂熳烟云走。

谁能扣灵扃，定有神物守。嗟予晚闻道，与俗常不偶。

昨题墨竹图，疾赏播僚友。呜呼视梦梦，讵敢辨稂莠。

自归万山中，三日卧至酉。深惭下笔迟，营吻欲悲吼。

君佩双蠙珠，光彩照穹厚。我穷不自振，蹭蹬成白叟。

明朝别河梁，新水浸枯柳。
辰州上元
王庭圭（宋代）

留滞沅湘浦，飘如云水僧。来为万里客，又看一年灯。

翠幰褰珠箔，高楼俯玉绳。鳌山今夜月，应上最高层。
长沙感事寄黄军门 其二
谭钟钧（清代）

三千世界经三徙，四十年华历四朝。未必奇才天竟忌，果然清品贵何骄。

达官厚禄皆缘定，处士虚声要福消。几度开函敩殷浩，书空咄咄怪无聊。
虚明斋
李新（宋代）

道源泠然白，疏通无一尘。中扃泬寥生，太古以上人。

斋居不三月，水镜冰壶身。日观红未升，绿琐先知晨。

逍遥且齐物，静与鸿濛亲。如求漆园吏，先与卜西邻。
题舜井断碑
许彦先（宋代）

一千二百馀年外，万古销磨不可寻。舜子井泉谁记古，随人闾可祇如今。

隶书字杂科虫体，氏爵名存乐石阴。登览时来醒醉眼，也胜他物在园林。
子直晋昌李花（得分字）
李商隐（唐代）

吴馆何时熨，秦台几夜熏。绡轻谁解卷，香异自先闻。

月里谁无姊，云中亦有君。樽前见飘荡，愁极客襟分。
游大林寺序
白居易（唐代）

余与河南元集虚、范阳张允中、南阳张深之、广平宋郁、安定梁必复、范阳张特、东林寺沙门法演、智满、士坚、利辩、道深、道建、神照、云皋、息慈、寂然凡十七人，自遗爱草堂历东、西二林，抵化城，憩峰顶，登香炉峰，宿大林寺。大林穷远，人迹罕到。环寺多清流苍石，短松瘦竹。寺中惟板屋木器，其僧皆海东人。山高地深，时节绝晚，于是孟夏，如正、二月天。山桃始华，涧草犹短，人物风候，与平地聚落不同。初到，恍然若别造一世界者。因口号绝句云：人间四月芳菲尽，山寺桃花始盛开。 长恨春归无觅处，不知转入此中来。既而，周览屋壁，见萧郎中存、魏郎中弘简、李补阙渤三人姓名诗句。因与集虚辈叹，且曰：“此地实匡庐第一境，由驿路至山门，曾无半日程。自萧、魏、李游，迨今垂二十年，寂寞无继者。嗟呼，名利之诱人也如此！”

时元和十二年四月九日，乐天序。
初冬有感
陆游（宋代）

衰发萧萧满镜丝，情怀非复似平时。
风霜十月流年感，碪杵三更游子悲。
闽峤故人消息恶，蜀江遗老素书迟。
一箪豆饭休嫌薄，赋分羁穷合自知。
胜亭雪望
薛季宣（宋代）

上元云路玉尘飞，应是虬骖罢会归。望合郊原人世变，映浮城郭夜灯微。

连天忘却黄冈县，际水平将赤壁矶。滚滚长江耐澄挠，浪回鸥鸟一惊翚。
寄考功王员外
司空图（唐代）

喜闻三字耗，闲客是陪游。白鸟闲疏索，青山日滞留。

琴如高韵称，诗愧逸才酬。更勉匡君志，论思在献谋。
送张子直西归 其三
吕本中（宋代）

朋从索寞厌分离，老去心情祇自知。记取上饶相望处，小桥南路往来时。
和经父秋夕
孔平仲（宋代）

爽籁爱虫吟，凄音悲漏永。青灯无定焰，照此心情冷。

风生蕙帐寒，月满松窗静。万虑归寂寥，都忘荣辱境。
蚁王得知字
史浩（宋代）

蠢蠢称蝼蚁，尊王世所知。峻台存主礼，环穴受臣仪。

依战如扬武，排行似出师。南柯虽一梦，治国得良规。
寄怀畏知二首 其二
赵蕃（宋代）

共旅长安暑未徂，到家忽已秋风初。十诗道别心期远，千里相望魂梦疏。

驿使梅来应寄我，衡阳雁渺更愁予。如君乃作诸侯客，顾使谁雠东观书。
防江二首 其二
张嵲（宋代）

大漠与吴越，天南天北头。虏尤涉吾地，饮马长淮流。

饮马尚犹可，莫使学操舟。
雪明鳷鹊夜慢
万俟咏（宋代）

望五云多处春深，开阆苑、别就蓬岛。正梅雪韵清，桂月光皎。凤帐龙帘萦嫩风，御座深、翠金问绕。半天中、香泛千花，灯挂百宝。

圣时观风重腊，有箫鼓沸空，锦绣匝道。竞呼卢、气贯调欢笑。暗里金钱掷下，来待燕、歌太平睿藻。愿年年此际，迎春不老。
与孟震同游常州僧舍
苏轼（宋代）

年来转觉此生浮，又作三吴浪漫游。
忽见东平孟君子，梦中相对说黄州。
湛湛清池五月寒，小山无数碧巑岏。
稚杉戢戢三千本，且作凌云合抱看。
知君此去便归耕，笑指孤舟一叶轻。
待向三茅乞灵雨，半篙流水赠君行。
宋相国公挽辞二首 其二
司马光（宋代）

邦光华衮襚，家宝素书陈。东阁簪裾散，西芒宅兆新。

泉台无复晓，柏径不知春。独有高文在，芬芳继古人。
方洲八景八首 其四 麦陇翻云
张宁（明代）

时平田里安，麰麦被丘陇。芃芃翠浪翻，蔪蔪绿云涌。

肥硗力虽殊，刈穫日可拱。欲赋两岐歌，周诗更堪咏。
寿许侯
杨公远（宋代）

冬孟犹馀一叶蓂，中原贤哲此时生。星辉南极躔吴分，月出东山照歙城。

耐与寒花香晚节，清如冷蕊味和羹。童颜鹤发神仙骨，便是崆峒老广成。
杏壳观音菩萨赞
释德洪（宋代）

对现色身，色身三昧。如无边春，透尘透海。使诸众生，道与神会。

知寂灭法，不以身碍。随欲观者，非小非大。此银杏壳，纤秾向背。

百福庄严，千花自在。稽首大慈，如大地载。如皎空月，无所覆盖。

舍精进幢，如坚刚铠。太虚殒消，我愿不退。